CELEX: 32004D0615
Language: et
Date: 2004-07-23 00:00:00
Title: 2004/615/EÜ: Komisjoni otsus, 23. juuli 2004, millega muudetakse otsust 2004/111/EÜ 2004. aastal liikmesriikides kodu- ja metslindudel klassikalise lindude katku avastamiseks läbiviidavate uuringute kohta (teatavaks tehtud numbri K(2004) 2459 all)(EMPs kohaldatav tekst)

27.8.2004   
            
            
               ET
            
            
               Euroopa Liidu Teataja
            
            
               L 278/59
            
         
      KOMISJONI OTSUS,
   
   23. juuli 2004,
   millega muudetakse otsust 2004/111/EÜ 2004. aastal liikmesriikides kodu- ja metslindudel klassikalise lindude katku avastamiseks läbiviidavate uuringute kohta
   (teatavaks tehtud numbri K(2004) 2459 all)
   (EMPs kohaldatav tekst)
   (2004/615/EÜ)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artiklit 20,
   ning arvestades järgmist:
   
               (1)
            
            
               Komisjoni 29. jaanuari 2004. aasta otsuses 2004/111/EÜ 2004. aastal liikmesriikides kodu- ja metslindudel klassikalise lindude katku avastamiseks läbiviidavate uuringute kohta (2) nähakse ette, et liikmesriigid peavad 15. märtsiks 2004 esitama oma kavad kõnealuste uuringute läbiviimiseks.
            
         
               (2)
            
            
               Samuti nähakse otsuses 2004/111/EÜ ette, et ühenduse rahalise toetusega kaetakse 50 % liikmesriikides proovide võtmise ja nende analüüsimise käigus kantud kuludest ning selle maksimaalne summa on 600 000 eurot.
            
         
               (3)
            
            
               Teatavad liikmesriigid, eriti uued liikmesriigid, ei ole suutnud 15. märtsi 2004. aasta tähtajast kinni pidada. Kogemused näitavad, et selliste uuringute esmakordsel läbiviimisel võib tekkida logistilisi takistusi, mis on seotud kodulinnulihasektori mitmekesisuse ja metslindude uurimiseks vajalike loodavate struktuuridega.
            
         
               (4)
            
            
               Kuna liikmesriikide huvi vähepatogeense klassikalise lindude katku varajase avastamise vastu nende kodu- ja metslindudel on tõusnud, ületavad liikmesriikide poolt otsuse 2004/111/EÜ alusel taotletud summad 600 000 eurot.
            
         
               (5)
            
            
               Pidades silmas vajadust hankida rohkem teavet klassikalise lindude katku kohta, mis kujutab endast kogu maailmas üha suuremat ohtu, on kohane tugevdada liikmesriikide seiretegevust, tõstes ühenduse rahalist toetust 600 000 eurolt kokku 1 000 000 eurole ja pikendades 15. märtsile 2004 määratud tähtaega 15. juunini 2004.
            
         
               (6)
            
            
               Klassikalise lindude katku järelevalvekavade koostamise suunised on uuesti läbi vaadatud, mistõttu on asjakohane nõuda liikmesriikidelt kavade esitamist, mis vastaksid kehtestatud suunistele.
            
         
               (7)
            
            
               Käesolevas otsuses sätestatud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Otsust 2004/111/EÜ muudetakse järgmiselt.
   
               1)
            
            
               Artikkel 1 asendatakse järgmise tekstiga:
               “Liikmesriigid esitavad 15. juuniks 2004 komisjonile heakskiitmiseks kodu- ja metslindudel klassikalise lindude katku avastamiseks läbiviidavate uuringute kavad vastavalt lisas sätestatud nõuetele ja suunistele.”
            
         
               2)
            
            
               Artiklis 2 asendatakse arv “600 000 eurot” arvuga “1 000 000 eurot”.
            
         
               3)
            
            
               Otsusele lisatakse käesoleva otsuse lisa.
            
         Artikkel 2
   Käesolev otsus on adresseeritud liikmesriikidele.
   
      Brüssel, 23. juuli 2004
      
         
            Komisjoni nimel
         
         
            komisjoni liige
         
         David BYRNE
         
      
   
   
      (1)  EÜT L 224, 18.8.1990, lk 19. Otsust on viimati muudetud Euroopa Parlamendi ja nõukogu direktiiviga 2003/99/EÜ (ELT L 325, 12.12.2003, lk 31).
   
      (2)  ELT L 32, 5.2.2004, lk 20.
   
      LISA
      
         
            “LISA
            2004. aastal liikmesriikides läbiviidavad kodu- ja metslindudel esineva klassikalise lindude katku järelevalvekavad
            EESMÄRGID:
            
                        1.
                     
                     
                        Teha kindlaks klassikalise lindude katku viiruse alatüüpide H5 ja H7 levimus eri kodulinnuliikidel, korrates muudetud ja sihipärasemal viisil 2002/2003. aasta läbivaatust.
                     
                  
                        2.
                     
                     
                        Jätkata kodulindude puhul kõigi H5 ja H7 viiruse alatüüpide tõrje tasuvusanalüüsi läbiviimist seoses klassikalise lindude katku määratluse muutumisega.
                     
                  
                        3.
                     
                     
                        Jätkata klassikalise lindude katku vabatahtlikku metslindude järelevalvet, eriti liikmesriikides, kus ornitoloogia-alaste organisatsioonide ja muude organitega on juba hea koostöö. Sellise järelevalve tulemused peaksid pakkuma varajase hoiatamise süsteemi jaoks väärtuslikku teavet viirusetüvede kohta, mis võivad sattuda linnukarja metslindude kaudu.
                     
                  
                        4.
                     
                     
                        Hankida teadmisi ohu kohta, mida metsloomadel esinev klassikaline lindude katk kujutab loomade tervisele.
                     
                  
                        5.
                     
                     
                        Edendada inimeste ja loomade gripijärelevalvevõrkude ühendamist ja integreerimist.
                     
                  A.   KODULINDUDE UURINGUTELE ESITATAVAD ÜLDNÕUDED JA SUUNISED
            
                        —
                     
                     
                        Proovid võetakse talveperioodil, kuna paljudes riikides tapetakse jõulude ajal hulgaliselt kodulinde (eriti kalkuneid ja hanesid).
                     
                  
                        —
                     
                     
                        Lõplike uuringutulemuste esitamise tähtaeg on 15. märts 2005.
                     
                  
                        —
                     
                     
                        Liikmesriigid analüüsivad proovid klassikalise lindude katku siseriiklikes laborites või muudes laborites, mille on kiitnud heaks pädevad ametiasutused ja mis alluvad siseriiklike laborite kontrollile.
                     
                  
                        —
                     
                     
                        Kõik tulemused (nii seroloogilised kui viroloogilised) saadetakse võrdlemiseks ühenduse tugilaborile. Tuleb tagada tõhus teabevahetus. Ühenduse tugilaborid pakuvad tehnilist tuge ja kindlustavad diagnostiliste reagentide ulatusliku varu.
                     
                  
                        —
                     
                     
                        Kõik klassikalise lindude katku viiruse isolaadid tuleb esitada ühenduse tugilaborile. Viiruse alatüüpide H5 ja H7 puhul viiakse vastavalt nõukogu direktiivile 92/40/EMÜ läbi tüüpiline identifitseerimiskatse (nukleotiidide järjestusmääramine/intravenoosne patogeensuse indeks).
                     
                  
                        —
                     
                     
                        Kõiki positiivseid leide uuritakse tagantjärele põllumajandusettevõttes ning komisjonile ja ühenduse tugilaborile tehakse kõnealuse uurimise järelduste kohta aruanne.
                     
                  
                        —
                     
                     
                        Konkreetsed protokollid, mis peavad olema kaasas ühenduse tugilaborile saadetava materjaliga, ja uuringuandmete kogumiseks ette nähtud aruandlustabelid saab ühenduse tugikeskuselt. Kõnealustes tabelites tuleb ära märkida laboris kasutatud analüüsimeetodid.
                     
                  
                        —
                     
                     
                        Iga kodulinnuliigi puhul kogutakse seroloogilisteks uuringuteks võetud vereproovid vähemalt 5 kuni 10 linnult (välja arvatud partidelt ja hanedelt) põllumajandusettevõtte kohta ning eri lindlatest, kui viimaseid on põllumajandusettevõttes mitu.
                     
                  
                        —
                     
                     
                        Et proove saaks lugeda liikmesriigi puhul representatiivseteks, tuleb neid võtta kõigist tema osadest, võttes arvesse järgmist:
                        
                                    a)
                                 
                                 
                                    põllumajandusettevõtete arv, kust proov võetakse. Kõnealune arv määratakse kindlaks viisil, et avastataks vähemalt üks nakatunud põllumajandusettevõte, kui nakatunud põllumajandusettevõtete levimus on vähemalt 5 % ja usaldusvahemik 95 % (vt tabelit 1); ning
                                 
                              
                                    b)
                                 
                                 
                                    lindude arv igas põllumajandusettevõttes, kellelt võetakse proov, määratakse kindlaks viisil, et vähemalt ühe nakatunud linnu avastamise tõenäosus oleks 95 %, kui seroloogiliselt positiivsete lindude levimus on ≥ 30 %.
                                 
                              
                  
                        —
                     
                     
                        Uuringukavas võetakse samuti arvesse järgmist:
                        
                                    a)
                                 
                                 
                                    tootmisliigid ja konkreetsed ohud nende puhul, nt vabapidamine, välitingimustes pidamine, eri vanuses munevate lindude kasutamine, pinnavee kasutamine, lindude suhteliselt kõrge eluiga, mitme liigi pidamine põllumajandusettevõttes jms;
                                 
                              
                                    b)
                                 
                                 
                                    kalkuneid pidavate põllumajandusettevõtete arv, kust võetakse proove, määratakse kindlaks viisil, mis tagaks vähemalt ühe nakatunud lindudega ettevõtte avastamise, kui nakatunud lindudega ettevõtete levimus on vähemalt 5 % ja usaldusvahemik 99 %;
                                 
                              
                                    c)
                                 
                                 
                                    kui liikmesriigis on silerinnalisi linde ja vutte tootvaid põllumajandusettevõtteid, kaasatakse need kõnealusesse kavasse;
                                 
                              
                                    d)
                                 
                                 
                                    proovide võtmine viiakse vajaduse korral läbi kindlaksmääratud ajavahemikel, mil muude peremeeskodulindude viibimine põllumajandusettevõttes võib suurendada haigestumisohtu;
                                 
                              
                                    e)
                                 
                                 
                                    liikmesriigid, kes peavad võtma proove Newcastle’i haiguse kohta, et säilitada oma staatust Newcastle’i haiguse vastu vaktsineerimata riigina (otsus 94/327/EÜ), võivad kasutada kõnealuseid aretuskarjalt võetud proove H5/H7 antikehade järelevalve jaoks.
                                 
                              
                  TABEL 1
            Põllumajandusettevõtete arv, kust iga kodulinnuliigi puhul (välja arvatud kalkunid) võetakse proove
            
                        Põllumajandusettevõtete arv kodulinnuliigi kohta (välja arvatud kalkunid)
                     
                     
                        Põllumajandusettevõtete arv, kust võetakse proove
                     
                  
                        Kuni 34
                     
                     
                        Kõik
                     
                  
                        35–50
                     
                     
                        35
                     
                  
                        51–80
                     
                     
                        42
                     
                  
                        81–250
                     
                     
                        53
                     
                  
                        > 250
                     
                     
                        60
                     
                  
               
            TABEL 2
            Kalkuneid pidavate põllumajandusettevõtete arv, kust võetakse proove
            
                        Kalkuneid pidavate põllumajandusettevõtete arv
                     
                     
                        Põllumajandusettevõtete arv, kust võetakse proove
                     
                  
                        Kuni 46
                     
                     
                        Kõik
                     
                  
                        47–60
                     
                     
                        47
                     
                  
                        61–100
                     
                     
                        59
                     
                  
                        101–350
                     
                     
                        80
                     
                  
                        > 350
                     
                     
                        90
                     
                  B.   ERINÕUDED H5/H7 ALATÜÜPI KUULUVA KLASSIKALISE LINDUDE KATKU NAKKUSE AVASTAMISEKS PARTIDEL JA HANEDEL
            
                        —
                     
                     
                        Seroloogiliste testide jaoks mõeldud vereproovide võtmisel tuleb eelistada välitingimustes peetavaid linde.
                     
                  
                        —
                     
                     
                        Igast välja valitud põllumajandusettevõttest võetakse seroloogiliste testide jaoks 40–50 vereproovi.
                     
                  C.   KLASSIKALISE LINDUDE KATKU UURING METSLINDUDEL
            C.1.   Uuringukava ja selle rakendamine
            
                        —
                     
                     
                        On vaja luua sidemed metslindude kaitse ja/või vaatlusega tegelevate institutsioonide ning rõngastusjaamadega. Ilmselt on kõige parem, kui proovide võtmise viib läbi kõnealuste rühmade/jaamade personal. Samuti võib teha koostööd jahimeestega, et saada proove kütitavatelt lindudelt.
                     
                  
                        —
                     
                     
                        Kuna eelnevate uuringute kogemuste põhjal on viirusisolatsiooni tase äärmiselt madal, tuleks proovide võtmisel keskenduda sügisel ja varatalvel lõunasse rändavatele lindudele.
                     
                  C.2.   Proovivõtumeetod
            
                        —
                     
                     
                        Viroloogiliseks uuringuks tuleks võtta kloaagi-tampooniproov. Lisaks sügisesele proovide võtmisele samal aastal sündinud lindudelt võib kõige paremaid tulemusi anda proovide võtmine sellistelt suure tundlikkusega peremeesliikidelt, kes puutuvad tihti kokku kodulindudega (nt sinikaelad).
                     
                  
                        —
                     
                     
                        Ideaaljuhul peaks eri liikide vaheline jaotus olema järgmine:
                        
                                    —
                                 
                                 
                                    70 % veelinde;
                                 
                              
                                    —
                                 
                                 
                                    20 % rannikulinde;
                                 
                              
                                    —
                                 
                                 
                                    10 % muid vabalt elavaid metslinde.
                                 
                              
                  
                        —
                     
                     
                        Väljaheited võetakse püünisesse püütud, kütitud või äsja surnud metslindudelt tampooniga või kogutakse hoolikalt, kui need on veel värsked.
                     
                  
                        —
                     
                     
                        Kuni viiest samalt liigilt võetud proovist võib teha liitproovi.
                     
                  
                        —
                     
                     
                        Proovide hoiustamise ja vedamisega peab olema eriti hoolikas. Kui kiire vedu 48 tunni jooksul laborisse (transpordikeskkonnas 4 °C) ei ole tagatud, tuleb proovid hoiustada ja seejärel transportida kuivas jääs temperatuuril – 70 °C.
                     
                  D.   LABORATOORNE ANALÜÜS
            Laboratoorne analüüs (sh partidelt ja hanedelt saadud seerumite uurimine hemaglutinatsiooni inhibitsiooni (IH) testi teel) tuleks viia läbi vastavalt nõukogu direktiivi 92/40/EMÜ III lisas kehtestatud suunistele. Juhul kui kavandatakse laboratoorseid teste, mida ei ole direktiiviga 92/40/EMÜ ette nähtud või mida ei ole kirjeldatud maismaaloomi käsitlevas OIE käsiraamatus, peab liikmesriik samal ajal, kui ta esitab oma kava komisjonile heakskiitmiseks, esitama ühenduse tugilaborile vajalikud andmed testi valideerimiseks. Siseriiklikud laborid kinnitavad kõigi seroloogiliselt positiivsete leidude puhul klassikalise lindude katku olemasolu hemaglutinatsiooni inhibitsiooni testi teel, kasutades ühenduse tugilaborilt saadud kindlaks määratud viirusetüvesid:
            
                        H5
                     
                     
                        
                                    a)
                                 
                                 
                                    esialgses katses kasutatav tüvi: Duck/Denmark/64650/03 (H5N7);
                                 
                              
                                    b)
                                 
                                 
                                    ristuva reaktsiooniga N9 antikeha kõrvaldamiseks analüüsida kõik positiivsed leiud tüvega Ostrich/Denmark/72420/96 (H5N2),
                                 
                              
                  
                        H7
                     
                     
                        
                                    a)
                                 
                                 
                                    esialgses katses kasutatav tüvi: Turkey/England/647/77 (H7N7);
                                 
                              
                                    b)
                                 
                                 
                                    ristuva reaktsiooniga N7 antikeha kõrvaldamiseks analüüsida kõik positiivsed leiud tüvega African Starling/983/79 (H7N1).”